Forsvarsprofilen tror AaB kan besejre Apoel i aften.

Fodboldens forjættede land Champions League kan skimtes i horisonten for AaB-spillerne, der i aften 20.45 løber på banen i Nicosia på Cypern. Udgangspunktet for nordjyderne er 1-1-kampen fra sidste uge, hvor AaB var klart bedre spillende end Apoel, men alligevel måtte gå fra banen velvidende at Apoel havde fået gode kort på hånden til aftenens returopgør. Men spillerne tror stadig på sejren og avancement til Champions League-gruppespillet. - Vi har gode muligheder og jeg synes, vi har et stærkt hold. Vi kommer ud i nogle situationer, vi ikke er så vante til med et hjemmepublikum, der er meget fanatisk, siger Kennet-Emil Petersen med henvisning til den heksekedel, der venter nordjyderne. - Det pres skal vi modstå, men jeg synes også at vi i hjemmekampen fik set, at hvis vi får strikket nogle gode afleveringer sammen, så er der bestemt også muligheder. Det skal vi holde fast i, siger AaB's nummer 5.